A Bizottság határozata

(2001. augusztus 22.)

a személyi számítógépekre vonatkozó közösségi ökocímke odaítélésével kapcsolatos ökológiai kritériumok meghatározásáról

(az értesítés a C(2001) 2584. számú dokumentummal történt)

(EGT vonatkozású szöveg)

(2001/686/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre [1] és különösen annak 3., 4. és 6. cikkére,

mivel:

(1) Az 1980/2000/EK rendelet 3. cikke előírja, hogy az ökocímkét olyan termék kaphatja meg, amely termék a tulajdonságai révén jelentősen hozzájárul a legfontosabb környezeti szempontok javításához.

(2) Az 1980/2000/EK rendelet 4. cikke előírja, hogy az ökocímke kritériumait termékcsoportonként kell meghatározni.

(3) Az 1980/2000/EK rendelet 4. cikke előírja, hogy az ökocímke-kritériumok, valamint a kritériumokhoz kapcsolódó értékelési és ellenőrzési követelmények felülvizsgálatát az egyes termékcsoportokra megállapított kritériumok érvényességi idejének lejártát megelőzően kellő időben kell elvégezni, és ennek eredményeképpen javaslatot kell tenni azok meghosszabbítására, visszavonására, illetve módosítására.

(4) Az 1999/205/EK határozatban [2] a Bizottság megállapította a személyi számítógépekre vonatkozó közösségi ökocímke odaítélésével kapcsolatos ökológiai kritériumokat, amelyek a határozat 3. cikkének értelmében 2002. február 28-án járnak le.

(5) Indokolt az 1999/205/EK határozatban meghatározott termékcsoport meghatározásának és az ökológiai kritériumoknak a módosítása annak érdekében, hogy azok tükrözzék a piacon végbement fejlődést.

(6) Indokolt új bizottsági határozat elfogadása, amely meghatározza az e termékcsoportra vonatkozó ökológiai kritériumokat, és amely három évig marad érvényben.

(7) Indokolt, hogy egy korlátozott, 12 hónapot meg nem haladó időszak folyamán az e határozatban megállapított új kritériumok és a korábban az 1999/205/EK határozatban megállapított kritériumok egyidejűleg érvényesek legyenek annak érdekében, hogy azoknak a vállalatoknak, amelyek termékeikre ennek az új határozatnak az elfogadása előtt kapták meg az ökocímkét, elegendő idejük legyen a termékeket az új kritériumoknak megfelelően módosítani.

(8) Az e határozatban előírt intézkedések az 1980/2000/EK rendelet 6. cikkében megállapított, az ökocímke-odaítélési kritériumok meghatározási eljárásainak megfelelően lettek kidolgozva és elfogadva.

(9) Az e határozatban előírt intézkedések összhangban vannak az 1980/2000/EK rendelet 17. cikke szerint létrehozott bizottság véleményével,

ELFOGADTA EZT A HATÁROZATOT:

1. cikk

A "személyi számítógépek" termékcsoportot (a továbbiakban: termékcsoport) a következők alkotják:

személyi számítógép: | állandó helyen, pl. íróasztalon történő használatra kialakított számítógép, amely vezérlőegységből, billentyűzetből és monitorból áll. Ebbe a csoportba tartoznak azok a számítógépek is, amelyeknél a vezérlőegységet és a monitort közös házba építették; |

vezérlőegység: | a személyi számítógéphez használt vezérlőegység; |

monitor: | a személyi számítógéphez használt monitor; |

billentyűzet: | a személyi számítógéphez használt billentyűzet. |

2. cikk

Az 1. cikkben meghatározott termékcsoport környezeti teljesítményét a mellékletben szereplő különleges ökológiai kritériumokra való hivatkozással kell értékelni.

3. cikk

A termékcsoport meghatározása és a termékcsoportra vonatkozó kritériumok az e határozat hatálybalépésétől számított három évig érvényesek. Amennyiben e határidő végéig nem fogadnak el módosított ökológiai kritériumokat, azok érvényessége további egy évvel meghosszabbodik.

Az 1999/205/EK határozatban megállapított termékcsoport-meghatározás és a kritériumok érvényességi határideje meghosszabbodik oly módon, hogy az e határozat hatálybalépésétől számított 12 hónap elteltével jár le.

4. cikk

Adminisztratív célra a termékcsoporthoz rendelt kódszám: "013".

5. cikk

Ennek a határozatnak a tagállamok a címzettjei.

Kelt Brüsszelben, 2001. augusztus 22-én.

a Bizottság részéről

Margot Wallström

a Bizottság tagja

[1] HL L 237., 2000.9.21., 1. o.

[2] HL L 70., 1999.3.17., 46. o.

--------------------------------------------------

MELLÉKLET

KERETRENDSZER

Az ökocímkére való jogosultsághoz a személyi számítógépnek, vezérlőegységnek, monitornak, illetve a billentyűzetnek (a továbbiakban: termék) az 1. cikkben meghatározott termékcsoportba kell tartoznia, és meg kell felelnie az e mellékletbe foglalt kritériumoknak (ökocímke, az egeret kivéve, bármelyik önálló részre kérelmezhető):

| Vezérlőegység | Monitor | Billentyűzet | Személyi számítógép |

Energiamegtakarítás: vezérlőegység | X | | | X |

Energiamegtakarítás: monitor | | X | | X |

Élettartam meghosszabbítása: vezérlőegység | X | | | X |

Élettartam meghosszabbítása: monitor | | X | | X |

A folyadékkristályos képernyővel (LCD) ellátott monitor higanytartalma | | X (értelemszerűen alkalmazandó) | | X (értelemszerűen alkalmazandó) |

Zaj | X | | | X |

Elektromágneses sugárzás | | X | | X |

Visszavétel és újrahasznosítás | X | X (értelemszerűen alkalmazandó) | X (értelemszerűen alkalmazandó) | X (értelemszerűen alkalmazandó) |

Használati utasítások | X | X | X (értelemszerűen alkalmazandó) | X (értelemszerűen alkalmazandó) |

Környezetvédelmi nyilatkozat | X | X | X | X |

Kérelem esetén a kritériumokban megjelölt módon vizsgálatokat kell végezni az EN ISO 17025 szabvány által megállapított általános követelményeknek megfelelő laboratóriumokban. Adott esetben, egyéb vizsgálati módszer is alkalmazható, ha a kérelmet értékelő illetékes testület elfogadja azok egyenértékűségét. Azokban az esetekben, ahol semmiféle vizsgálatot sem jelöltek meg, illetve úgy jelölik meg, hogy azokat ellenőrzési és megfigyelési célra használják, az illetékes testületek a kérelmező által benyújtott nyilatkozatok és dokumentáció, illetve független szervezet által kiadott igazolások alapján hoznak döntést.

E kritériumok célja különösen a következők előmozdítása:

- az energia felhasználásából eredő környezeti károk, illetve kockázatok (globális felmelegedés, savasodás, nem megújuló energiaforrások kimerülése) csökkentése az energiafogyasztás csökkentésével,

- a természeti erőforrások felhasználásával kapcsolatos környezeti károk csökkentése az alkatrészek cserélhetőségének és a termék újrahasznosíthatóságának és karbantarthatóságának elősegítése révén,

- a veszélyes anyagok használatából eredő környezeti károk és veszélyek csökkentése az ilyen anyagok használatának csökkentése révén.

A kritériumok ösztönzik az optimális használat (optimális környezeti felhasználás) kialakítását, és fokozzák a fogyasztók környezeti tudatosságát. Ezen felül a műanyag alkatrészek megjelölése ösztönzi a termék újrahasznosítását.

A kritériumokat úgy állapítják meg, hogy azok megkönnyítsék az alacsonyabb környezeti hatással rendelkező személyi számítógépek címkézését.

Az illetékes testületek számára ajánlott, hogy vegyék figyelembe az elismert környezetgazdálkodási rendszerek, pl. az EMAS vagy az ISO 14001 alkalmazását a kérelmek elbírálásánál, illetve az e mellékletben szereplő kritériumoknak való megfelelőség folyamatos ellenőrzése során. (Megjegyzés: az ilyen környezetgazdálkodási rendszer alkalmazása nem követelmény.)

ÖKOLÓGIAI KRITÉRIUMOK

1. ENERGIAMEGTAKARÍTÁS

Vezérlőegység

a) A számítógép vezérlőegységének eleget kell tennie a hatályos Energy Star [1] energiafogyasztási követelményeknek.

A kérelmező jelentést nyújt be annak igazolására, hogy az energiafogyasztás szintjét a hatályos Energy Star Computer szándéknyilatkozatban szereplő eljárásnak megfelelően megvizsgálták. A jelentés tartalmazza a mért energiafogyasztást.

b) A számítógépnek támogatnia kell az 5 wattnál alacsonyabb minimális energiafogyasztást lehetővé tevő ACPI [2] S3 alvó üzemmódot ("suspend to RAM"). A számítógépnek ebből az üzemmódból a következő eszközöktől érkező parancsra képesnek kell lennie visszatérni a normális üzemmódba:

- modem,

- hálózati kapcsolat,

- billentyűzet vagy egér.

Inaktivitás esetén az ACPI S3 alvó üzemmódra történő váltás alapértelmezett időtartama nem lehet több 30 percnél. A gyártó aktivizálja, a felhasználó azonban kikapcsolhatja ezt a beállítást.

A kérelmező jelentést nyújt be annak igazolására, hogy az energiafogyasztás szintjét a hatályos Energy Star Computer szándéknyilatkozatban szereplő eljárásnak megfelelően ACPI S3 készenléti üzemmódban megvizsgálták. A jelentés tartalmazza az ezen üzemmódban mért energiafogyasztást.

c) Kikapcsolt állapotban a maximális energiafogyasztás legfeljebb 2 watt lehet. A kikapcsolt állapot azt az állapotot jelenti, amelyet a számítógép "leállítás" parancsával lehet kezdeményezni.

A kérelmező jelentést nyújt be annak igazolására, hogy az energiafogyasztás szintjét kikapcsolt állapotban a hatályos Energy Star Computer szándéknyilatkozatban szereplő eljárásnak megfelelően megvizsgálták. A jelentés tartalmazza az ezen állapotban mért energiafogyasztást.

Monitor

a) A monitor energiafogyasztása alvó üzemmódban [3] legfeljebb 10 watt. Inaktivitás esetén a készenléti üzemmódra történő váltás alapértelmezett időtartama nem lehet több 15 percnél. A gyártó aktivizálja, a felhasználó azonban kikapcsolhatja ezt a beállítást.

b) A monitor energiafogyasztása mélyalvó üzemmódban [4] legfeljebb 5 watt. Inaktivitás esetén a mély alvó üzemmódra történő váltás alapértelmezett időtartama nem lehet több 30 percnél. A gyártó aktivizálja, a felhasználó azonban kikapcsolhatja ezt a beállítást.

A kérelmező jelentést nyújt be annak igazolására, hogy az energiafogyasztás szintjét a hatályos Energy Star Computer szándéknyilatkozatban szereplő eljárásnak megfelelően mindkét említett alvó üzemmódban megvizsgálták. A jelentés tartalmazza a mért energiafogyasztást mindkét említett üzemmódban.

2. AZ ÉLETTARTAM MEGHOSSZABBÍTÁSA

Vezérlőegység

a) A gyártó garanciát nyújt arra, hogy a személyi számítógép vezérlőegysége legalább három évig működni fog. Ez a garancia a terméknek a vevő részére történő szállítás napjától érvényes.

b) A számítógépet úgy kell kialakítani, hogy a memória cserélhető legyen.

c) A számítógépet úgy kell kialakítani, hogy a merevlemez és adott esetben a CD-meghajtó, illetve a DVD-meghajtó cserélhető legyen.

d) A számítógépen legalább két olyan csatlakozó van, amely lehetővé teszi a kiegészítő perifériaeszközökhöz, pl. a szkennerhez és egyéb segédeszközökhöz való közvetlen csatlakozást.

A kérelmező kijelenti, hogy a termék megfelel ezeknek a követelményeknek.

Monitor

A gyártó garanciát vállal arra, hogy a személyi számítógéphez tartozó monitor legalább három évig működni fog. Ez a garancia a terméknek a vevő részére történő szállítása napjától érvényes.

A kérelmező kijelenti, hogy a termék megfelel ezeknek a követelményeknek.

3. A FOLYADÉKKRISTÁLYOS (LCD) KÉPERNYŐVEL ELLÁTOTT MONITOR HIGANYTARTALMA

Az LCD monitor háttérvilágítását biztosító lámpák (átlagos) higanytartalma lámpánként a 3-mg értéket nem haladhatja meg.

A kérelmező kijelenti, hogy a termék megfelel ezeknek a követelményeknek.

4. ZAJ

A személyi számítógép "névleges hangteljesítményszintje" az ISO 9296 (3.2.5) bekezdése értelmében nem haladhatja meg a következő értékeket:

- alvó üzemmódban 48 dB(A),

- lemezmeghajtó elérésekor 55 dB(A).

A kérelmező jelentést nyújt be annak igazolására, hogy a zajkibocsátási szinteket az ISO 7779 és az ISO 9296 szabványoknak megfelelően mérték. A jelentés tartalmazza a mért zajkibocsátás szintjeit alvó üzemmódban és a lemezmeghajtó elérésekor az ISO 9296 (3.2.5) bekezdésével összhangban.

5. ELEKTROMÁGNESES SUGÁRZÁS

A személyi számítógépnek meg kell felelnie a lakosság elektromágneses mezőnek (0 Hz-től 300 GHz-ig) való kitettségének korlátozásáról szóló, 1999. július 12-i 1999/519/EK tanácsi ajánlásban [5] megállapított hatályos maximális sugárzási szintnek.

A kérelmező jelentést nyújt be, amelyben meghatározták az elektromágneses sugárzás mérésére használt módszereket. A jelentés igazolja, hogy a személyi számítógép megfelel az 1999/519/EK ajánlásban megállapított hatályos maximális sugárzási szinteknek.

6. VISSZAVÉTEL ÉS ÚJRAHASZNOSÍTÁS

A gyártó felújítás vagy újrahasznosítás céljára díjmentesen visszaveszi a terméket, illetve valamennyi kicserélt alkatrészt, kivéve a felhasználók által (pl. orvosi vagy nukleáris alkalmazások esetén) beszennyezett részeket. A termék megfelel továbbá a következő követelményeknek:

a) egyetlen szakképzett személy egyedül szét tudja szerelni;

b) a gyártó ellenőrzi az egység szétszerelését, és a szétszerelésről jelentést készít, amelyet kérésre harmadik fél rendelkezésére bocsát. A jelentés többek között igazolja, hogy:

- a csatlakozások könnyen megtalálhatóak és hozzáférhetőek,

- a csatlakozások a lehető legnagyobb mértékben szabványosítottak,

- a csatlakozások széles körben használt szerszámokkal hozzáférhetők,

- az LCD-monitorok háttérvilágításának lámpái könnyen leszerelhetők;

c) az inkompatibilis és veszélyes anyagokat el kell különíteni;

d) a házban és a vázon található műanyag és fém anyagok 90 %-ának műszakilag újrahasznosíthatónak kell lennie;

e) amennyiben címkékre van szükség, azok könnyen leválaszthatók vagy fixen rögzítettek;

f) a műanyag részek:

- nem tartalmaznak szándékosan hozzáadott ólmot, illetve kadmiumot,

- egyetlen polimerből vagy kompatibilis polimerekből állnak, kivéve a borítást, amely legfeljebb kétféle, elkülöníthető polimerből állhat,

- nem tartalmaznak leválaszthatatlan fémbetéteket;

g) a 25 g-nál nehezebb műanyag részek:

- nem tartalmazhatják a következő égésgátló anyagokat:

Megnevezés | CAS-szám |

Dekabróm-difenil | 13654-09-6 |

Monobróm-difenil-éter | 101-55-3 |

Dibróm-difenil-éter | 2050-47-7 |

Tribróm-difenil-éter | 49690-94-0 |

Tetrabróm-difenil-éter | 40088-47-9 |

Pentabróm-difenil-éter | 32534-81-9 |

Hexabróm-difenil-éter | 36483-60-0 |

Heptabróm-difenil-éter | 68928-80-3 |

Oktabróm-difenil-éter | 32536-52-0 |

Nonabróm-difenil-éter | 63936-56-1 |

Dekabróm-difenil-éter | 1163-19-5 |

Klórparaffinok 10–13 szénatomos lánchosszal, ha a klórtartalom 50 súlyszázaléknál nagyobb | 85535-84-8 |

- nem tartalmazhatnak olyan égésgátló anyagokat vagy olyan anyagokat tartalmazó készítményeket, amelyeket a 67/548/EGK tanácsi irányelvben [6] és annak módosításaiban a következő veszélyes anyagok közé soroltak, illetve amelyek ezek közé a veszélyes anyagok közé sorolhatók: R45 (rákot okozhat), R46 (öröklödő genetikai károsodást okozhat), R50 (nagyon mérgező a vízi szervezetekre), R51 (mérgező a vízi szervezetekre), R52 (ártalmas a vízi szervezetekre), R53 (a vízi környezetben hosszantartó károsodást okozhat), R60 (a fertilitást károsíthatja) vagy R61 (a születendő gyermekre ártalmas lehet),

- az anyag azonosítására szolgáló, el nem távolítható jelöléssel kell őket ellátni az ISO 11469 szabványnak megfelelően. Nem vonatkozik ez a kritérium extrudált műanyagokra és a síkképernyőkben található fényirányítókra.

h) Az akkumulátorok nem tartalmazhatnak az akkumulátor tömegének 0,0001 %-át meghaladó mennyiségű higanyt, 0,001 %-át meghaladó mennyiségű kadmiumot, illetve 0,01 %-át meghaladó mennyiségű ólmot.

A kérelmező kijelenti, hogy a termék megfelel ezeknek a követelményeknek. A kérelmező a szétszerelési jelentés egy példányát benyújtja a kérelmeket elbíráló illetékes testülethez.

7. HASZNÁLATI UTASÍTÁS

A terméket a termékre vonatkozó használati utasítással együtt értékesítik, amely tanácsokat tartalmaz a megfelelő környezetbarát felhasználásra, különösen a következőkre vonatkozóan:

1. az energiatakarékossági funkciók használatára vonatkozó javaslat, beleértve az arra vonatkozó információt is, hogy az említett funkciók kikapcsolása nagyobb energiafogyasztást eredményez, amely növelheti az üzemeltetési költséget;

2. arra vonatkozó információ, hogy az energiafogyasztás nullára csökkenthető, ha a hálózati adaptert kihúzzák az aljzatból, vagy ha kikapcsolják az aljzatot;

3. a garanciára és a cserealkatrészekre vonatkozó információ. Abban az esetben, ha indokolttá válik az alkatrészek frissítése vagy cseréje, megfelelően tájékoztatni kell a felhasználót;

4. arra vonatkozó információ, hogy a terméket úgy tervezték, hogy annak alkatrészei megfelelően újból felhasználhatók és újrahasznosíthatók legyenek, és ezért nem szabad azokat kidobni;

5. arra vonatkozó információ, hogy a fogyasztó hogyan élhet a gyártó visszavételi ajánlatával;

6. arra vonatkozó információ, hogy a termék megkapta az EU-ökocímkét, e címke jelentőségének rövid magyarázatával és azzal a megjegyzéssel, hogy az ökocímkéről további információ a http://europa.eu.int/ecolabel honlapon található.

A kérelmező kijelenti, hogy a termék megfelel ezeknek a követelményeknek, és a felhasználói kézikönyv egy példányát a kérelmeket elbíráló illetékes testülethez benyújtja.

8. KÖRNYEZETVÉDELMI NYILATKOZAT

A termékhez környezetvédelmi nyilatkozatot kell mellékelni, és azt a felhasználó rendelkezésére kell bocsátani. Ez a dokumentum megfelel a 70. számú ECMA Műszaki Jelentés ("A termékkel kapcsolatos környezetvédelmi jellemzők") ajánlásainak.

9. AZ ÖKOCÍMKÉN SZEREPLŐ INFORMÁCIÓ

Az ökocímke második rovatában a következő szöveg szerepel:

- alacsony energiafogyasztás,

- az újrahasznosítást elősegítő kialakítás.

[1] A United States Environmental Protection Agency (EPA) által meghatározott módon.

[2] Advanced configuration and power interface (ACPI).

[3] A jelenlegi Energy Star meghatározás szerinti "első alacsony teljesítményű mód" vagy "alvó üzemmód".

[4] A jelenlegi Energy Star meghatározás szerinti "második alacsony teljesítményű mód" vagy "mélyalvó üzemmód".

[5] HL L 199., 1999.7.30., 59. o.

[6] HL 196., 1967.8.16., 1. o.

--------------------------------------------------